Kinders en ernstige siektes: Só hanteer jy dit - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kinders en ernstige siektes: Só hanteer jy dit
Kinders is veronderstel om hul grootwordjare sorgeloos te kan spandeer, maar ernstige of aftakelende siektes of beserings is 'n werklikheid vir baie kinders en hul ouers, wat bekommerd is oor die welstand van hul kind.
Kanker en hartsiektes is net twee van die talle langtermyn- mediese toestande wat sommige kinders en hul ouers in die gesig moet staar. Vir hierdie ouers is dit 'n moeilike realiteit om 'n manier te moet vind om dit te probeer hanteer.
Dr. Terri Henderson, 'n kinderpsigiater wat by Netcare Akeso Kenilworth praktiseer, sê kennis en kommunikasie is noodsaaklike komponente in so 'n gesin se gereedskapskissie. "As ouer is jou grootste bron van kommer die gesondheid en veiligheid van jou kind. Om uit te vind dat hierdie kosbare lewe, wat jy bo jou eie stel, in gevaar is, bring 'n reeks emosies na vore."
Skok en verwarring oor hoekom dit met jou kind moes gebeur, is net enkele van die emosies wat gaan volg wanneer jy as ouer uitvind jou kind is ernstig siek. Dit kan gevolg word deur woede aangesien jy nou in die donker is oor jou gesin se toekoms.
"Uiteindelik sal daar 'n sekere mate van aanvaarding wees terwyl julle as gesin probeer aanpas, alhoewel voortdurende bekommernis te wagte kan wees. Dit kan ook tot dramatiese veranderinge in jul daaglikse gesinslewe lei, wat insluit een ouer wat by 'n kind moet bly terwyl hy of sy in 'n hospitaal behandel word, of om byvoorbeeld 'n siek kind tuis te versorg. Daar is ook die moontlikheid dat moeilike mediese besluite geneem sal moet word en die finansiële gevolge van die situasie kan 'n groot bykomende stresfaktor wees."
Henderson meen die omvang van die emosionele ervaring sal sterk afhang van die kommunikasie, ondersteuning en verduidelikings wat die behandelende mediese span verskaf. "Kennis is mag. 'n Goeie begrip van die geheelbeeld rakende jou kind se toestand, behandelingsopsies en prognose is noodsaaklik, en jy het die reg om die mediese span wat jou kind behandel om inligting te vra."
Dimakatso Motiang-Ngoveni, 'n kliniese sielkundige by Netcare Akeso Arcadia, wys daarop dat ouers verder moet weet dat hulle deel is van die span wat mediese sorg aan hul kind bied, aangesien hul teenwoordigheid en ondersteuning van kritieke belang is vir die welstand van die kind.
"As jy die situasie met jou kind en sy of haar broers en susters bespreek, is daar baie aspekte wat in ag geneem moet word en wat miskien nie vanselfsprekend lyk nie. Dit is algemeen dat kinders in hierdie situasie woede en 'n wrok teenoor ander of hulself voel. Hulle kan ook vrees dat hulle hul toestand veroorsaak het deur iets wat hulle gedoen of gesê het. Dit is dus belangrik om kinders van die begin af te verseker dat hulle nie verantwoordelik is nie," sê Motiang-Ngoveni.
Volgens die spesialiste is dit belangrik om die betrokke kind en sy of haar sibbe te laat weet watter veranderinge in hul gesinslewe kan plaasvind, sodat hulle weet wat hulle kan verwag. "Om dinge sover moontlik normaal te hou, bied 'n mate van stabiliteit vir die gesin. As 'n kind met 'n ernstige mediese toestand aan gesinsgeleenthede en uitstappies kan deelneem, moet die hele gesin by sulke geleenthede saam wees. Om die gesin in aparte eenhede te verdeel, is nie 'n resep vir sukses nie aangesien die betrokke kind dan sal voel asof hy of sy die oorsaak van skeiding is," sê dr. Henderson.
Baie ouers wat hulself in so 'n situasie bevind, voel skuldig of skaam en wonder wat hulle anders kon gedoen het om hul kind se siekte of beserings te vermy. "Terapie is belangrik om hierdie kwessies aan te spreek sodat ouers kan oopmaak en deur hul emosies kan begin werk," verduidelik Motiang-Ngoveni.
"Alle gesinne wat hierdie tipe ervaring ondergaan, moet berading kry en ouers moet ook berading vir paartjies ondergaan. Mense is almal individue en het verskillende maniere om dinge te hanteer."
Dit kan ook baie voordelig wees om by 'n ondersteuningsgroep aan te sluit vir die spesifieke toestand wat jou kind het, aangesien dit ouers kan help om rondom mense te wees wat die beste weet waardeur hulle gaan.
"Die beste manier vir vriende en familie om ondersteunend te wees, is om beskikbaar te wees en 'n praktiese benadering te hê, soos inkopies doen, wasgoed te was of 'n maaltyd voor te berei. As die ongestelde kind tuis is, moet gesinsbyeenkomste so ver moontlik rondom die kind plaasvind sodat hulle ingesluit voel."
Motiang-Ngoveni voeg by dat familie en vriende moet probeer om die betrokke kind normaal te behandel, aangesien meer normale interaksies hulle kan help om meer waardig te voel en enige spesiale behandeling hul selfbeeld kan benadeel.